Susanne Clemensen (CD), 2001-03-27:
Det er jo et længe ventet lovforslag, som vi behandler her i dag.
Ganske vist er centeret kommet på plads og er så småt gået i gang med at behandle ansøgninger fra den 1. januar 2000, men det her lovgrundlag gør altså, at vi nu får klarlagt centerets kompetence.
Overordnet set er der tale om et meget positivt lovforslag, som forhåbentlig vil være med til at lette nydanskeres integration på det danske arbejdsmarked, og derfor er vi også overordnet set meget positive over for lovforslaget i CD.
Det er jo et lovforslag - som andre ordførere også har været inde på det - hvor vi ikke kan bryste os af at være specielt langt fremme i forhold til så mange andre lande, som altså har haft det her i længere tid, end vi har.
Det er jo også noget, som vi i CD har presset på for siden august 1999, efter at der forelå en rapport fra embedsfolk i Undervisningsministeriet på baggrund af Lissabonkonventionen fra april 1997 om anerkendelse af kvalifikationer vedrørende videregående uddannelser i Europaregionen. Vi har ligesom andre ordførere nogle betænkeligheder ved, om forslaget nu også vil lette integrationen for nydanskere på det danske arbejdsmarked.
Der hæfter vi os jo bl.a. ved, at centeret skal foretage vejledende vurderinger.
Det vil sige, at der ikke er tale om egentlige afgørelser, og det vil jo sige, at kun tiden vil vise, om arbejdsgiverne og universiteterne vil følge de vurderinger, der kommer fra centeret. Man må jo sige, at det er afgørende for, om de etniske minoriteter får adgang til arbejdsmarkedet, og derfor er det naturligvis noget, som vi vil følge nøje for at se, om arbejdsgivere og universiteter m.fl. nu også tager de her vurderinger alvorligt, tager dem til efterretning.
Jeg tror, det var SF, der var inde på, at der også er hele problematikken i forbindelse med universiteterne.
Når man søger ind på en uddannelse på et universitet, er deres behandling af den udenlandske uddannelse, som man har med i bagagen med meritoverførsel osv., jo ikke noget, som centeret her i virkeligheden går ind og blander sig i.
Det overlader
man fortsat til de enkelte universiteter at klare. Ganske vist kan man efterfølgende indbringe sagen for centeret, og så kan de, hvis de ikke er enige i afgørelsen, sige til universitetet, at de skal behandle sagen igen.
Men man kan ikke sige til universiteterne, at de skal ændre på den vurdering, som de én gang har foretaget, og jeg er stærkt tvivlende over for, om det så i virkeligheden vil løse problemerne, i hvert fald når det gælder nydanskeres mulighed for at supplere den udenlandske uddannelse, som de har med i bagagen. Så er der også noget helt andet.
Jeg ved godt, at det ikke har nogen helt konkret relation til det lovforslag, vi behandler i dag, men når man har fået vurderet sin udenlandske uddannelse og centeret siger, at den lever op til niveauet for en given dansk uddannelse, kan man så ikke samtidig få mulighed for at blive optaget i en dansk a-kasse?
Det ville jo give den pågældende nydansker mulighed for at gøre brug af de tilbud, som der er inden for rammen af den aktive arbejdsmarkedspolitik.
Dér er svaret fra arbejdsministeren i dag, at det kan man ikke, for de skal leve op til nøjagtig de samme krav som danskere, og det vil sige, at man skal have haft ophold her i landet umiddelbart før uddannelsen påbegyndtes og senest to uger, efter at den er afsluttet.
Det er nogle af de ting, hvor jeg synes, at man burde have tænkt det her ind i en større sammenhæng, for vi ved jo godt, at mange kommuner ikke har så mange nydanskere med en videregående uddannelse, og mange kommuner er for små til for alvor at kunne løse den opgave.
Men det er nogle af de ting, som vi som sagt vil se nærmere på under udvalgsarbejdet, og som jeg har en forventning om at vi måske kunne løse, om ikke her, så i andet regi.